De mest velhavende familier i Danmark har i stort omfang gemt formuer i skattely.

Forskeren bag et nyt forskningsprojekt, der har kortlagt formuer i skattely i Norge, Sverige og Danmark, skønner, at de rigeste familier herhjemme har skjult 60 milliarder kroner for Skat på konti i skattely.

- Vi kan se i papirerne fra Swiss Leaks (lækkede bank-papirer, red.), at det i vid udstrækning er de allerrigeste, der har gemt deres penge i skattely. Oversat til danske forhold betyder vores resultater, at de rigeste 320 familier, som alle har en formue over 250 millioner kroner, har gemt en fjerdedel af deres formue i skattely, forklarer Niels Johannesen, der er lektor i økonomi ved Københavns Universitet.

Man bør dog tage højde for, at der er en række usikkerheder forbundet med sådan et skøn.

Forskerne har kortlagt, hvem der har konti i skattely, på baggrund af lækkede oplysninger om skattely fra den schweiziske bank HSBC, som forskerne har kombineret med oplysninger fra skattemyndigheder i Norge, Sverige og Danmark.

Rapporten bliver fremlagt på en høring om skattely på Christiansborg af Niels Johannesen, der har arbejdet på undersøgelsen i fire år sammen med forskere fra Berkeley i USA og Norwegian University of Life Science.

Stort læk af skatte-papirer

Holdet af forskere har fået adgang til oplysningerne om skattekonti i banken HSBC i Schweiz, som blev lækket til en international sammenslutning af journalister og udgivet for godt to år siden.

Om undersøgelsen Forskere fra Københavns Universitet, Berkeley i USA og Norwegian University of Life Science står bag undersøgelsen ”Tax Evasion and Inequality”.

I rapporten har forskerne sammenkoblet oplysninger fra skattelækket fra banken HSBC i Schweiz, det såkaldte Swiss Leaks, med oplysninger fra skattemyndigheder i Danmark, Sverige og Norge.

På den måde har de fundet ud af om kontoerne i banken i Schweiz var opgivet til skattemyndighederne. Og de har kunnet kortlægge, hvem der har stod bag de mange konti.

Sammenkoblingen af data fra Swiss Leaks og skattemyndigheder gør, at forskerne kan vise, hvilke lag i samfundet, som har gemt penge i skattely. Og hvor mange penge de har gemt.

Metoden suppleres i undersøgelsen med data fra Panama Papers og andre kilder, som understøtter undersøgelsens konklusion.

Og derpå sammenholdt de oplysninger med myndighedernes oplysninger om skat for de danskere, svenskere og nordmænd, som havde konti hos HSBC.

Læs også : Udskældt bank: Vi har forsøgt at forhindre skatteunddragelse og hvidvaskning af penge

Undersøgelsens beskrivelser bekræftes af Torben Bagge, der er skatteadvokat hos TVC Advokatfirma og ekstern lektor på Aarhus Universitet.

Han rådgav en række velhavere, da der i Danmark for fire år siden var en forsøgsordning med en form for amnesti til folk med penge i skattely.

- Da konstaterede vi også, at det typisk var relativt velhavende folk, der gjorde brug af den her ordning, og som dermed havde penge i skattely, forklarer Torben Bagge.

Rig dansker skjulte 500 millioner

Torben Bagge er ikke i tvivl om, at der er ”enorme summer” i skattely.

- En af de største sager, jeg har hjulpet med, det var over en halv milliard kroner, vi flyttede fra udlandet til Danmark, fortæller skatteadvokaten.

Debatten om skattely er det seneste år blusset op i Danmark og mange andre lande. Det skete især efter afsløringerne af de såkaldte Panama Papers.

Sideløbende er det blandt andet kommet frem, at også den amerikanske bank Goldman Sachs tilsyneladende fører overskuddet fra salget af deres aktier i danske DONG via Luxembourg til Cayman Island, som betegnes som skattely.

Læs også : Luxembourg-finten: Goldman Sachs kan skattefrit hive milliarder ud af Dong

For nylig vedtog et bredt flertal i Folketinget en ny skrappere kurs overfor skattely. Ligesom der I EU er vedtaget flere tiltag, som skal bekæmpe brugen af skattely.

Sådan læser du undersøgelsen Rapporten "Tax Evasion and Inequality" dokumenterer ikke forhold for hver enkelt af landets rigeste familier.

Tallene er en samlet betragtning for gruppen, der i gennemsnit har gemt 25 procent af deres formue i skattely.

Ifølge rapporten er det omkring hver anden af familierne som skjuler penge i skattely.

Og hver anden har således ikke penge i skattely.

Læs også : Partier skærper indsatsen mod skattely

Skat: Vi har fokus på velhavere

Hos Skat forsikrer direktør for indsats Jim Sørensen, at Skat har fokus på de rigeste danskere.

- Vores fokus på de allerstørste selskaber og de største skatteydere er helt rigtigt, og det skal vi blive ved med at have, siger Jim Sørensen.

Men han ser alligevel frem til at kunne bruge den ny kortlægning i kampen mod skattely.

- Et forskningsprojekt som det her vil være værdifuld viden for vores arbejde med skattely fremover. Vi skal jo have fundet ud af hvad der sker, så vi kan forebygge, at det her sker fremadrettet. Vi synes sådan noget forskning er vigtigt og utrolig afgørende for, at man kan få et fair skattesystem fremadrettet, forklarer Skats indsatsdirektør.